ระเบียบกองอาสารักษาดินแดน
ระเบียบกองอาสารักษาดินแดน
ว่าด้วยการมอบรางวัลแก่กองร้อยอาสารักษาดินแดนที่มีผลงานดีเด่น
พ.ศ.
๒๕๓๔
 

โดยที่เห็นสมควรปรับปรุงระเบียบกองอาสารักษาดินแดนว่าด้วยการมอบรางวัลแก่กองร้อยอาสารักษาดินแดนที่มีผลงานดีเด่น
พ.ศ. ๒๕๒๔ ให้เหมาะสมกับสภาวการณ์ปัจจุบัน ผู้บัญชาการกองอาสารักษาดินแดนจึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบกองอาสารักษาดินแดน
ว่าด้วยการมอบรางวัลแก่กองร้อยอาสารักษาดินแดนที่มีผลงานดีเด่น พ.ศ. ๒๕๓๔

ข้อ ๒
ให้ยกเลิกระเบียบกองอาสารักษาดินแดนว่าด้วยการมอบรางวัลแก่กองร้อยอาสารักษาดินแดนที่มีผลงานดีเด่น
พ.ศ. ๒๕๒๔

ข้อ ๓
ให้มีการพิจารณารางวัลให้แก่กองร้อยอาสารักษาดินแดนที่มีผลงานดีเด่นปีละ ๑
ครั้ง เป็นประจำทุกปี โดยให้ถือผลงาน ตั้งแต่วันที่ ๑ ตุลาคม ถึงวันที่ ๓๐ กันยายน
ของปีถัดไป

ประเภทและจำนวนรางวัล

ข้อ ๔ รางวัลกองร้อยอาสารักษาดินแดน แบ่งออกเป็น
๒ ประเภท คือ
ประเภทที่ ๑
รางวัลกองร้อยอาสารักษาดินแดนจังหวัด
ประเภทที่ ๒
รางวัลกองร้อยอาสารักษาดินแดนอำเภอ
ทั้งนี้
กองร้อยอาสารักษาดินแดนอำเภอให้หมายความรวมถึงกองร้อยอาสารักษาดินแดนกิ่งอำเภอ
ด้วย

ข้อ ๕ กองร้อยอาสารักษาดินแดนจังหวัด มีจำนวนรางวัล
ดังนี้
(๑)
กองร้อยอาสารักษาดินแดนจังหวัดยอดเยี่ยม ๑ รางวัล
(๒)
กองร้อยอาสารักษาดินแดนจังหวัดดีเด่น ๔ รางวัล

ข้อ ๖ กองร้อยอาสารักษาดินแดนอำเภอ
มีจำนวนรางวัล ดังนี้
(๑)
กองร้อยอาสารักษาดินแดนอำเภอยอดเยี่ยม ๑ รางวัล
(๒)
กองร้อยอาสารักษาดินแดนอำเภอดีเด่น ๙ รางวัล

ข้อ ๗ รางวัลกองร้อยอาสารักษาดินแดนยอดเยี่ยม
และกองร้อยอาสารักษาดินแดนดีเด่นมีดังนี้
(๑)
กองร้อยอาสารักษาดินแดนยอดเยี่ยม รางวัลโล่ ๑ อัน และเงินจำนวน 
๑๐,๐๐๐ บาท
(๒)
กองร้อยอาสารักษาดินแดนดีเด่น รางวัลโล่ ๑ อัน และเงินจำนวน ๕,๐๐๐ บาท

การพิจารณาผลงาน

ข้อ ๘ ให้พิจารณาผลงานของกองร้อยอาสารักษาดินแดน
ในหัวข้อต่อไปนี้
(๑)
การปฏิบัติหน้าที่ตามภารกิจต่างๆ
ก.
การป้องกันและปราบปราม
พิจารณาจากการจัดทำแผนยุทธการของหน่วยผลการปฏิบัติตามแผนยุทธการ
การปฎิบัติงานด้านการข่าว การรักษาความสงบเรียบร้อยในพื้นที่รับผิดชอบ เช่น
การป้องกันและปราบปรามอาชญากรรม การป้องกันและปราบปรามการลักลอบตัดไม้ทำลายป่า
การป้องกันและปราบปรามการค้ายาเสพติด ฯลฯ
ข.
การปฏิบัติการด้านการเมืองและจิตวิทยา
พิจารณาจากการจัดทำแผนปฏิบัติงานและผลงานเกี่ยวกับการป้องกันและบรรเทาภัยธรรมชาติ
การอนุรักษ์ทรัพยากรธรรมชาติ การสงเคราะห์ช่วยเหลือผู้ประสบภัยธรรมชาติ
การพัฒนาพื้นที่ในเขตตำบลหมู่บ้าน
การปฏิบัติงานร่วมกับส่วนราชการในการบริการประชาชนตามโครงการต่างๆ ฯลฯ
ค.
การปฏิบัติภารกิจอื่นตามที่ผู้บังคับบัญชามอบหมาย
(๒)
การพัฒนาหน่วยและการปฏิบัติตามระเบียบปฏิบัติประจำ
ก.
พิจารณาจากการจัดทำรายงานตามระเบียบปฏิบัติประจำ
ความรวดเร็วและมีประสิทธิภาพในการปฏิบัติงานตามหนังสือสั่งการของหน่วยเหนือ
การเก็บรักษาและการซ่อมบำรุงอาวุธยุทโธปกรณ์
การปฏิบัติเกี่ยวกับสิ่งอุปกรณ์ประจำหน่วย เครื่องแบบ เครื่องนอน และเครื่องสนาม
การปฏิบัติเกี่ยวกับการใช้ยานพาหนะและเครื่องมือสื่อสารของหน่วย
ข.
การจัดสวัสดิการในหน่วย
พิจารณาจากการจัดตั้งและการบริหารงานร้านสวัสดิการกองอาสารักษาดินแดน
การรักษาประโยชน์ของสมาชิกกองอาสารักษาดินแดนในด้านสิทธิกำลังพล
การช่วยเหลือสมาชิกกองอาสารักษาดินแดนให้ได้รับการสงเคราะห์จากสมาคม
มูลนิธิหรือองค์การต่างๆ การฝึกอาชีพสมาชิกกองอาสารักษาดินแดน
การจัดสิ่งอำนวยความสะดวกให้แก่สมาชิกกองอาสารักษาดินแดน
ค. การพัฒนาหน่วย
พิจารณาจากการจัดระเบียบและความสะอาดในอาคารกองร้อย
การปรับปรุงอาคารกองร้อยและสภาพแวดล้อมภายในบริเวณกองร้อย
ง.
การพัฒนากำลังพลของหน่วย พิจารณาจากการแต่งกายของสมาชิกกองอาสารักษาดินแดน
ความพร้อมเพรียงเข้มแข็งในการจัดระเบียบแถว
การแสดงท่าบุคคลมือเปล่าและการแสดงท่าอาวุธ
จ.
ผลการปฏิบัติหน้าที่อื่นๆ ที่ส่งเสริมการพัฒนาหน่วยและการปฏิบัติตามระเบียบปฏิบัติประจำ

ข้อ ๙ ให้จังหวัดแต่งตั้งคณะกรรมการขึ้นคณะหนึ่ง
พิจารณาคัดเลือกกองร้อยอาสารักษาดินแดนจังหวัด และกองร้อยอาสารักษาดินแดนอำเภอ
ที่มีผลงานดีเด่นโดยคัดเลือกเพียงประเภทละ ๑ กองร้อย
แล้วรายงานผลงานของกองร้อยอาสารักษาดินแดนไปยังกองบัญชาการกองอาสารักษาดินแดน
ทั้งนี้
จังหวัดจะรายงานผลของกองร้อยอาสารักษาดินแดน เพียงประเภทใดประเภทหนึ่งก็ได้
หรือหากพิจารณาเห็นว่าไม่มีกองร้อยใดที่มีผลงานดีเด่น จะไม่เสนอก็ได้

ข้อ ๑๐ การรายงานผลงานของกองร้อยอาสารักษาดินแดน
ให้ทำตามแบบรายงานผลงานท้ายระเบียบนี้ โดยให้จัดส่งให้กองบัญชาการกองอาสารักษาดินแดนภายในเดือนตุลาคมของทุกปี

ข้อ ๑๑ ให้มีคณะกรรมการคณะหนึ่ง ประกอบด้วย
(๑)
หัวหน้าฝ่ายอำนวยการ เป็นประธาน
(๒)
รองหัวหน้าฝ่ายอำนวยการ เป็นรองประธาน
(๓)
ผู้ช่วยหัวหน้าฝ่ายอำนวยการ เป็นกรรมการ
(๔)
หัวหน้าสำนักงาน ฝ่ายอำนวยการทหาร เป็นกรรมการ
กองบัญชาการกองอาสารักษาดินแดน
(๕)
หัวหน้ากองยุทธการ เป็นกรรมการ
(๖)
หัวหน้ากองข่าว เป็นกรรมการ
(๗)
หัวหน้ากองส่งกำลังบำรุง เป็นกรรมการ
(๘)
หัวหน้ากองกำลังพล เป็นกรรมการ
และเลขานุการ
(๙)
รองหัวหน้ากองกำลังพล เป็นกรรมการ
และผู้ช่วยเลขานุการ
ให้คณะกรรมการมีหน้าที่พิจารณาผลงานของกองร้อยอาสารักษาดินแดนทั้ง
๒
ประเภทที่จังหวัดส่งมาทำการคัดเลือกกองร้อยอาสารักษาดินแดนที่มีผลงานสมควรได้รับรางวัล
แล้วนำรายชื่อกองร้อยที่พิจารณาว่าสมควรได้รับรางวัลเสนอผู้บัญชาการกองร้อยอาสารักษาดินแดนเพื่อประกาศต่อไป

ข้อ
๑๒ ให้กองบัญชาการกองอาสารักษาดินแดน
จัดพิธีมอบรางวัลแก่กองร้อยอาสารักษาดินแดนยอดเยี่ยม
และกองร้อยอาสารักษาดินแดนดีเด่นเป็นประจำทุกปี

ข้อ
๑๓ ให้หัวหน้าฝ่ายอำนวยการ
กองบัญชาการกองอาสารักษาดินแดนรักษาการตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ทั้งนี้
ตั้งแต่บัดนี้เป็นต้นไป[๑]


ประกาศ ณ วันที่ ๑๑ พฤศจิกายน พ.ศ. ๒๕๓๔
นายกองใหญ่ อิสระพงศ์ หนุนภักดี
ผู้บัญชาการกองอาสารักษาดินแดน































พรพิมล/พิมพ์
๔ พฤษภาคม ๒๕๔๘
พุทธพัท/สุนันทา/ตรวจ
๓๑ พฤษภาคม ๒๕๔๘
A+B

[๑] รก.๒๕๔๗/พ๑๒๗ง/๔๒/๑๐
พฤศจิกายน ๒๕๔๗